Papersnake/gushiwen huggingface dataset:
和全父弟立秋喜雨
阳枋（宋代）

造化仁民意，潇潇夜雨声。
焦原换得润，枯黍喜更生。
染出林阴密，濯余天气清。
秋河从此挽，尽洗北来兵。
酹江月 题陈都宪希冉双玉合藏卷
陈霆（明代）

白杨风雨，算天涯、过了几番寒食。谁信客床胡蝶梦，竟做游魂羁魄。

杜宇难归，薤歌谁举，云渺稽山窟。攒封无主，土花凝满苍碧。

早是天道非亏，仁人有后，兰玉孙枝出。袍笏不施鳖石拜，来访苍梧荆棘。

剑合龙津，鹤归华表，重瘗兰亭墨。空山皎月，物华光射双璧。
偶怀寄台院孙端公棨
郑谷（唐代）

才拙道仍孤，无何舍钓徒。班虽沾玉笋，香不近金炉。

雨露瞻双阙，烟波隔五湖。唯君应见念，曾共伏青蒲。
和任宰元绍见寄十首以归来问信湖山抚摩松菊
吴芾（宋代）

四围山绕舍，一带水平湖。
远近俱堪画，登临自足娱。
拟收京
潘柽章（清代）

天家旌旆下重关，朝会花冠震百蛮。两观已悬新铁钺，群官犹恋旧行班。

风云骤卷边沙静，日月重开社稷还。喜听讴歌同属启，鼎湖有泣不能攀。
宋章庙乐舞歌十五首 其四 嘉荐乐
殷淡（南北朝）

肇禋戒祀，礼容咸举。六典饬文，九司昭序。牲柔既昭，牺刚既陈。

恭涤惟清，敬事惟神。加笾再御，兼俎重荐。节动轩越，声流金县。

奕奕閟幄，亹亹严闱。洁诚夕鉴，端服晨晖。圣灵戾止，翊我皇则。

上绥四宇，下洋万国。永言孝飨，孝飨有容。傧僚赞列，肃肃雍雍。
戏题张千户画松
陈献章（明代）

张侯画松人不识，松不画横惟画直。上干青霄下盘石，倒卷苍龙二千尺。

神物安可留屋壁，变化虚空了无迹。不然恐遭雷斧辟，左手执弓右持戟。

取胜无过万人敌，侯莫画松费笔力。
新愁
晁说之（宋代）

宿恨故难遣，新愁岂易安。囷空鼠号掷，庭静鸟喑寒。

月盛中秋色，人亏上国欢。湾头十二卫，泣涕乞回銮。
题念庵上人小影上人讳如观
林熙春（明代）

有念非忘念，如观未是观。从兹捐色相，明月长阑干。
竹城感怀 其一
方祖荫（清代）

三十年来逐宦场，自怜肝胆照秋霜。胸中别有炎凉意，半是冰心半热肠。
李待制寄僧
冯山（宋代）

无心宜与物相期，既歇须行似不疑。出处休将人事说，功名多在老成时。

胸中白练何妨洁，足下青云岂自知。好取圣贤权进退，莫教轻重失毫釐。
仙迹岩
辛弃疾（宋代）

地秘岩藏骨，谿灵膝印痕。
虚床惟太姥，别席尽曾孙。
披牒秦朝远，遗坛汉祀存。
何时幔亭侧，重复见幢幡。
挽西京左藏使石太保二首 其二
刘攽（宋代）

青绶股肱守，毳衣方伯监。威名真落落，硕望自岩岩。

道远年如待，才长志尚缄。家多二千石，会见集门凡。
酒边二绝 其二
范成大（宋代）

日长绣倦酒红潮，閒束罗巾理六么。新样筑毬花十八，丁宁小玉慢吹箫。
淮壖
晁补之（宋代）

淮壖日没风卷沙，黄昏飞雪如落花。
孤舟有客寒不饮，欹枕关篷夜忆家。
雪飞篷底洒我额，篷隙虚明来晓色。
纸屏布被风飕飕，惊起开篷满船白。
船头雪重折黄芦，下有宿雁惊相呼。
天寒四野无行客，冻卧孤舟愁盗贼。
厌闻淮浪打船声，原上风号天正黑。
土膏已动春阳来，安得长风埽雾开。
豁然天外见白日，为君挂席凌清淮。
水龙吟 警世
丘处机（宋代）

算来浮世忙忙，竞争嗜欲闲烦恼。六朝五霸，三分七国，东征西讨。武略今何在，空凄怆，野花芳草。叹深谋远虑，雄心壮气，无光彩，尽灰槁。历遍长安古道。问郊墟、百年遗老。唐朝汉市，秦宫周苑，明明见告。故址留连，故人消散，莫通音耗。念朝生暮死，天长地久，是谁能保。
短花翁自笑韵
杜范（宋代）

村翁活计谢田庄，肯与时人较短长。
余事诗篇陵鲍谢，太平胸短到黄唐。
以通为隐浑无碍，有乐偿贫似略当。
自笑此生成鹘突，谁知鹘突正难量。
四伯父生朝三首
项安世（宋代）

农郊有喜万人生，三日甘霖绿野肥。
动地欢声连谷旦，降神喜颂入春围。
云充画栋排金鸭，花满前行立彩衣。
七十今年须预庆，明年群玉正天飞。
自况三首
邵雍（宋代）

满天风月为官守，遍地云山是事权。
唯我敢开无意口，对人高道不妨言。
示洞庭晓上人
释居简（宋代）

显川曾作山中主，七十二峰环太湖。晓到西湖太分晓，诸峰还解点头无。
弄笔
邵雍（宋代）

行年五十二，老去复何忧。
事贵照至底，话难言到头。
上有明天子，下有贤诸侯。
饮食高眠外，自馀无所求。
芍药二首 其二
曹家达（清代）

閒寻花市写幽怀，婪尾风光强半乖。芳树成荫蝴蝶下，夕阳微雨过苔阶。
黄鹤洞中仙 顽空
王吉昌（元代）

深染顽空病。未识修真命。徒昧阴阳变化机，密翳真心镜。念断为见性。正是沉空净。不炼成丹妙体全，久久难归圣。
寄徐任
释保暹（宋代）

乡园书久断，寒夜起归心。
远路秦关外，啼猿剑树深。
贫游年暗改，醉卧月空沈。
几夕疏林下，相思废静吟。
晋门。再吟
周昙（唐代）

贪泉何处是泉源，只在灵台一点间。

必也心源元自有，此泉何必在江山。
黄壶隐挽诗
韩淲（宋代）

国朝人物盛江西，欧晏曾王世所知。剩喜年来说壶隐，还看身后纪丰碑。

路遥莫致生刍奠，心折聊成薤露词。高蹈如斯天必假，彬彬子舍见孙枝。
长相思（相山集题作美人）
王之道（宋代）

桃花春。杏花春。桃杏妖娆如个人。歌声清遏云。

酒醺醺。烛荧荧。眼尾微红无限情。相逢堪断魂。
闻学士院试含桃荐寝庙诗拟作
梅尧臣（宋代）

交交鸣谷鸟，粲粲熟荆桃。
寝庙此先荐，离宫将以遨。
既同羞俎实，且异献溪毛。
露颗明朝日，朱光逼赭袍。
戴经传自久，汉令著方高。
天子从兹食，群臣赐亦叨。
西施
苏拯（唐代）

吴王从骄佚，天产西施出。岂徒伐一人，所希救群物。

良由上天意，恶盈戒奢侈。不独破吴国，不独生越水。

在周名褒姒，在纣名妲己。变化本多涂，生杀亦如此。

君王政不修，立地生西子。
题元章研山图
张雨（元代）

南宫米老书无敌，同盟亦有薛河东。研山自昔怀清赏，石友令河拜下风。

华盖天坛承露洁，月岩空洞与天通。绝怜古学龟城叟，一一题诗取次工。
访陈敏道不值
沈梦麟（元代）

不惮风波两日程，孤舟聊系故人情。
菊花与我为宾主，醴酒从人结弟兄。
秋谷已销吴甸雨，寒潮不上阖闾城。
白头欲制乌啼曲，付与渔郎短笛声。
赤壁道中赠武冈陈守
庞嵩（明代）

扁舟驾长风，道遇武冈守。烨烨俨凤仪，芬芬佩兰揉。

因之衔舻俨，载月驰清溜。细与话同心，倾盖恍然旧。

忆昔赤壁游，几人共杯酒。扣舷吹洞箫，水月空明偶。

一苇纵所如，岂能事拘纽。霸业归寒灰，长江赋同久。

今古几人豪，与君重携手。
沈正卿重梅次韵
曾协（宋代）

恰占春工一倍奇，休言造化总无私。
香罗翦透因稠叠，瑴玉裁无却附离。
爱玩枝头无限思，题评笔下若为辞。
开时纵晚春犹早，底事游蜂圣得知。
西江月
萧廷之（宋代）

夹脊双关透顶，此为大道玄门。金丹只是此宗根。大要知时般金。

温养守城野战，华池玉液频吞。玉炉常使火温温。采药审他老嫩。
幽州除夜醉歌
汪元量（宋代）

燕姬压酒春宵永，列炬摇光拂红影。
银鸭香烘云母屏，绮窗绣阁流芳馨。
脆管声含兰气娇，风钗拖颈乌云飘。
锦瑟无端促弦急，纤蛾敛翠翻成泣。
雕笼啁哳鸡鸣早，一笑红颜镜中老。
句
叶林（宋代）

芙蓉摇风柳挂月，醉来健倒梨花堆。
慧和微以布衫送寿昌可师有偈答之戏成四首
释慧空（宋代）

寸丝不挂鱼游网，万善严身月入云。
若是寿昌端的处，明年一领更烦君。
书事三绝 其一
范成大（宋代）

爨婢请淘酒米，园丁催算花钱。如许日生公事，谁云穷巷萧然。
春秋成字韵 其四
彭汝砺（宋代）

赏罚陵迟久，春秋笔削成。称人讥楚僭，书月谨周正。

国国强并弱，时时会复盟。前贤褒贬在，一览是非明。
送李才元待制二首 其二
冯山（宋代）

为掾初逢幕府开，便将清望属非才。重来门下经年后，始见天非促召回。

况有平生馀事业，此行高步脱风埃。孤踪已作沟中断，休费工夫为剪裁。
即事三首
王安石（宋代）

昏昏白日卧，皎皎中夜愁。
明月入枕席，凉风动念帱。
蛬蝉相鸣悲，上下无时休。
徒能感我耳，顾尔安知秋。
水调歌头·年来惯行役
葛郯（宋代）

年来惯行役，楚尾又吴头。餐霞吸露，何事佳处辄迟留。云听渔舟夜唱，花落牧童横笛，占尽五湖秋。胡床兴不浅，人在庾公楼。绣帘卷，曲阑暝，翠鬟愁。森罗万象，与渠诗里一时收。天设四桥风月，地会三州山水，邀我伴沙鸥。明朝起归梦，一枕过苹洲。
自哂六首 其二
陈普（宋代）

草泽行吟赋楚骚，青麻衣上俗尘多。五陵年少休相笑，戏马台前载酒过。
临江仙·连日湖亭风色好
元好问（金朝）

连日湖亭风色好，今朝赏遍东城。主人留客过清明。小桃如欲城，杨柳更多情。为爱暮云芳草句，一杯聊听新声。水流花落叹浮生。故园春更晚，时节已啼莺。
舟中行自采枸杞子
梅尧臣（宋代）

野岸竟多杞，小实霜且丹。
系舟聊以掇，粲粲忽盈盘。
助吾苦羸苶，岂必采琅玕。
自异骄华人，百金求秘丸。
昔闻王子乔，上帝降玉棺。
此焉即不免，但愿在心安。
闻吴中米价甚贵二十韵
陆游（宋代）

千钱得斗米，一斛当万钱。
嗟汝蚩蚩民，何恃以自全？我欲告父蚩：食为汝之天；勿结迎神社，勿饰杭湖船；筑室勿斲削，但取垣屋坚；妇女省钗泽，野妆何用妍；趋利常处薄，众役常在前；岁时相劳苦，盛馔一豚肩；近市可致酒，虽薄亦醺然。
切勿慕公卿，早朝妨熟眠；亦勿谋高赀，贪吏不汝怜，有负固吹毛，无罪亦株连；岂暇论曲直，挺系如登仙。
短褐与饭豆，温饱可终年。
草庐挂苇箔，乃可数世传；朱门虽赫赫，交化如飞烟。
为农最得策，本无禄与权；时平自逸乐，奉牲祭其先；不幸有散徙，均为寓民编。
吾诗不足徵，请读七月篇！
题方丈
黄庭美（宋代）

九重云外步虚声，十二时中太古情。
为问当年赤松子，人生何处是功成。
洞山十咏·椒庭
金履祥（宋代）

洞泉喷薄雨鸣霤，竹石参差风绕楹。
好障波流浸山影，飞来灵隐一般清。
浣溪沙
洪咨夔（宋代）

苍鹤飞来水竹幽。初弦凉月一帘秋。木犀花底试新篘。凤味砚供无尽藏，龙飞榜占最高头。慈闱洗眼看封侯。
生查子
洪适（宋代）

四月到盘洲，长是黄梅雨。屐齿满莓苔，避湿开新路。

极望绿阴成，不见乌飞处。云采列奇峰，绝胜看庐阜。
题颜持约画四小景 荔浦久阴
王安中（宋代）

曾向荔支浦宿，林红间碧犹疑。老矣少文欲卧，咄哉王赞何如。
七绝句 其三
罗公升（宋代）

贾生空痛哭，汉吏孰分忧。谩倚天为命，天命不自由。
挽都运徽猷陈君诗 其一
虞俦（宋代）

煮海摅忠论，潢池詟武威。分符留惠爱，持节借光辉。

阀阅伊谁似，功名与愿违。未前宣室问，遽作九原归。
鄂州节推陈荣绪惠示沿檄崇阳道中六诗老懒不
黄庭坚（宋代）

张公少为令，愍俗有遗书。
左贩洞庭橘，右担彭蠡鱼。
歌奔中夜女，归抱十年雏。
近岁多儒学，仁风似有初。
世味
释文珦（宋代）

世味从前已备尝，重罹世难转凄伤。
肯希逸骥能千里，最善灵凄解六藏。
览胜每寻清伴侣，观山另是好心肠。
年逾七十唯求死，便不埋时也不妨。
明道元年章献明肃皇太后朝会十五首
佚名（隋代）

礼均孝慈，乐合韶武。
至德光矣，鸿恩亦溥。
上下和济，华夷乐湑。
栈斝在行，盛停斯举。
度烂溪
韦骧（宋代）

独木为桥度烂溪，溪傍山石烂如泥。高低采削材如一，祗恐钧陶意不齐。
意亭
叶茵（宋代）

泉石聊复尔，杖屦亦偶然。
万化同一适，鱼鸢兮天渊。
奉和王大伾侍御赋鸡冠花有命辄和一首
卢楠（明代）

东方有神鸟，高栖紫霞山。赤云生羽仪，列缺飞双翰。

据身蟠桃枝，长鸣开天关。青都闪玉枢，白日照幽玄。

帝怒振威谴，摧落头上冠。堕地馀仙姿，化为百花观。

繁曲何逶迤，茂彩亦蟺蜒。峭叶滋碧辉，墨粟含珠丹。

轩发若扬音，蹶扑迅冲栏。窈窕信幽遐，翩翻诚足欢。

岁暮历凛秋，霜华浣其颜。愧与卉草伍，岂惟松柏坚。

金谷乞嘉灵，梅庭荐高贤。左右娱乐意，图书生清妍。

无为长毛质，飞去终难攀。
同黎惟敬梁思立梁少伸林开先过流霞岛
邓时雨（明代）

步屧穿林不易逢，幽花细柳自茸茸。阴崖险僻藏深洞，曲径逶迤有秘踪。

鸟雀昼喧依古木，岚霞秋爽散疏松。从知境界红尘隔，别有蓬莱若个峰。
古别离
刘云琼（清代）

牵衣惜郎别，郎上雕鞍去。
试问将何之，东流汾水处。
晚春
刘克庄（宋代）

花事匆匆了，人家割麦初。
雨多田有鹳，潮小市无鱼。
秃笔回僧简，褒衣看古书。
经年稀见客，磬折转生疏。
山堂前庭有奇石数种其状皆与物形相类在此久
文同（宋代）

海底初生处，扶疏苦未全。
几时随铁网，流落汉江边。
题两马图
晁说之（宋代）

前马去骎骎，年少意有馀。后马追驰骤，喘杀肥髯奴。
八咏禁体 其五 霜前叶
佘翔（明代）

园林秋色淡，青女信先知。憔悴自今日，葳蕤非故枝。

洞庭波欲起，金井露为期。赋质元轻薄，托根终不移。
观道人求颂
释昙华（宋代）

学佛从来境界多，不能降伏便成魔。
降魔能用无心法，六贼倾城尽倒戈。
送司业张先生代祀宣圣
王绅（宋代）

圣皇嗣丕祚，举礼秩无文。幽明既肸蚃，大小齐骏奔。

况兹曲阜宅，巍巍阙里尊。神灵俨斯萃，於焉致明禋。

肃将岂无人，顾属耆德臣。精诚冀有托，达此皇意惇。

轺车戒远道，宴饯及良辰。云山渺东鲁，归途春正殷。
同胜之明叔游东郊
韩维（宋代）

仲冬景气佳，旷然思远涉。
晨遵大堤去，寒日在马鬣。
浮屠红尘大，楼殿焕层叠。
地遐幽景闲，瑶碧秀林叶。
清香时出箔，余经尚委笈。
跻阁眺远陂，浮阳来晔晔。
花枝亦已柔，行见春露浥。
久耽田野乐，况与贤俊接。
逍遥永日暇，尘事不过睫。
昔人重时晷，所志树勋业。
慨予胡不然，空陋无所挟。
诗情朝生肠，酒气暮醺颊。
陶陶大化内，得此自为惬。
诸君能够从，游履方屡蹑。
赠袁尔昌
李云龙（明代）

我有龙泉剑，三年置匣中。未曾试锋刃，无与辨雌雄。

子抱四方志，人称烈士风。今朝脱相赠，风雨吼晴空。
韩侯晁仲许送名酒渴心生尘以诗促之
蔡松年（宋代）

好在银瓶秋露光，借君云梦到枯肠。解浇万里客愁破，暂吐十年黄卷香。

江水苦摇梁苑梦，海棠新学汉宫妆。天东四月春如许，坐待白衣投醉乡。
观僧舍山茶
王安中（宋代）

山僧手种两山茶，看到婆娑鬓已华。应为客怀惊岁杪，先将春色照天涯。

绿裁犀甲层层叶，红染猩唇艳艳花。冻颊如丹相映渥，不辞冲雨踏泥沙。
行见月
王建（唐代）

月初生，居人见月一月行。行行一年十二月，

强半马上看盈缺。一年欢乐能几何，在家见少行见多。

不缘衣食相驱遣，此身谁愿长奔波。箧中有帛仓有粟，

岂向天涯走碌碌。家人见月望我归，正是道上思家时。
夜访圆通庵上人
刘献翼（明代）

春风怀夙约，踏月过禅林。花落无人迹，径幽且独寻。

水通到门路，云识入庵心。万物辉今夕，悠悠笙磬音。
夜行船
杨无咎（宋代）

怪被东风相误。落轻帆、暂停烟渚。桐树阴森，茅檐潇洒，元是那回来处。

相与狂朋沽绿醑。听胡姬、隔窗言语。我既痴迷，君还留恋，明日慢移船去。
追忆王詹事何知录
喻良能（宋代）

平生师友子王子，四海襟期录事君。
白发红颜俱异物，高山流水欲谁闻。
题铁作池上亭
欧阳程（宋代）

凿开幽境泛流萍，回合波閒小洞庭。
寒影倒吞凌汉树，冷光高浴半天星。
鱼翻锦鬣波纹皱，鹭洗霜翎水气腥。
昨夜蛟龙忽飞去，满天风雨震雷霆。
游九曲
刘学箕（宋代）

三十六峰高插天，来游谁不慕真仙。
幔亭旧事随流水，空自溪头唤钓船。
至广得弟幼能书报卜筑江皋二首
曾丰（宋代）

远宦非吾愿，传闻误此行。
官忙无复学，俸薄不如耕。
食物多疑忌，医人少老成。
情微书不达，书达若为情。
琴鹤二诗送贾治安同知 其一
王冕（元代）

猗猗绿绮琴，中秘云和音。
一弹动鸣玉，再弹锵南金。
翩翩玄鹤舞，幽幽孤凤鸣。
嗟哉尘俗耳，折扬听哇淫。
淳源日凋谢，谁识雅与南？愿更南风奏，以慰斯民心。
句
释惠崇（宋代）

叶影风中尽，虫声月下多。
送叶尊师归处州
耿湋（唐代）

风驭南行远，长山与夜江。群祆离分野，五岳拜旌幢。

石髓调金鼎，云浆实玉缸。cB々吠声晓，洞府有仙厖。
江城子
黄庭坚（宋代）

新来曾被眼奚搐。不甘伏。怎拘束。似梦还真，烦乱损心曲。见面暂时还不见，看不足、惜不足。

不成欢笑不成哭。戏人目。远山蹙。有分看伊，无分共伊宿。一贯一文跷十贯，千不足、万不足。
公馀八景 其四 清风动竹
徐庸（明代）

广寒畴昔扳丹桂，茂苑于今种翠筠。长日清风能解愠，新凉分及往来人。
丹霞十二绝 其十 茅竹岩
成鹫（清代）

芳泉影里添千个，连璧堂前列万竿。更把双松比孤竹，岁寒争羡弟兄难。
自和
李曾伯（宋代）

一壑冯夷宅，五丁盘古开。
天将作甘澍，地岂著浮埃。
梭化雷陂去，槎乘星渚来。
犹疑真隐在，搜访莫徘徊。
送朱伯韩侍御还乡 其一
蒋琦龄（清代）

柏府霜寒乌夜飞，朝簪晓脱理征衣。泰山东望云犹蔽，秋色西来燕已归。

出处无惭从古少，文章有用似公稀。郭门供张何须设，恐被旁观说见机。
送浑将军出塞
高适（唐代）

将军族贵兵且强，汉家已是浑邪王。
子孙相承在朝野，至今部曲燕支下。
控弦尽用阴山儿，登阵常骑大宛马。
银鞍玉勒绣蝥弧，每逐嫖姚破骨都。
李广从来先将士，卫青未肯学孙吴。
传有沙场千万骑，昨日边庭羽书至。
城头画角三四声，匣里宝刀昼夜鸣。
意气能甘万里去，辛勤判作一年行。
黄云白草无前后，朝建旌旄夕刁斗。
塞下应多侠少年，关西不见春杨柳。
从军借问所从谁，击剑酣歌当此时。
远别无轻绕朝策，平戎早寄仲宣诗。
枯木寒鸦
王恽（元代）

枯树寒梢冻欲冰，野鸦翻影若为情。锦鸠呼雨烟林外，红杏香中过一生。
宋铙歌鼓吹曲 其十
谢翱（宋代）

版图归，归职方。昔服跗注，备戎行。帝锡之旆，龙鸟章。

酬献命与胥，今上及秦王。外臣拜稽首，笑颔帝色康。

毕同轨，来于梁。晔灵奕奕，敷重光。愿止剑履，觐带裳。

四海臣妾，配虞唐。
中秋夜寄友生
陆龟蒙（唐代）

秋来一度满，重见色难齐。独坐犹过午，同吟不到西。

疏芒唯斗在，残白合河迷。更忆前年望，孤舟泊大溪。
高士咏·司马季主
吴筠（唐代）

季主超常伦，沉迹寄卜筮。宋贾二大夫，停车试观艺。
高谈哂朝列，洪辩不可际。终秉鸾凤心，翛然已遐逝。
荆州江浮水灯作佛事
洪咨夔（宋代）

谁把银河彻底倾，倒翻星斗著行明。
又疑笼道红栀子，隐隐鸣鞘出五更。
座上分赋得佳人雪藕丝
谢与思（明代）

绮席金罍促，雕盘玉□寒。鸾刀飞雪叠，凤甲引丝单。

细拭翻怜断，轻粘却畏乾。茂陵旧消渴，个胜露华团。
咏兴五首。小庭亦有月
白居易（唐代）

小庭亦有月，小院亦有花。可怜好风景，不解嫌贫家。

菱角执笙簧，谷儿抹琵琶。红绡信手舞，紫绡随意歌。

村歌与社舞，客哂主人夸。但问乐不乐，岂在钟鼓多。

客告暮将归，主称日未斜。请客稍深酌，愿见朱颜酡。

客知主意厚，分数随口加。堂上烛未秉，座中冠已峨。

左顾短红袖，右命小青娥。长跪谢贵客，蓬门劳见过。

客散有馀兴，醉卧独吟哦。幕天而席地，谁奈刘伶何。
夜至三鼓坐待议政大臣奏事有感而作
玄烨（清代）

午夜迢迢刻漏长，每思战士几回肠。海东波浪何年靖，日望军书奏凯章。
闻王衢王专下第因有所感
魏野（宋代）

忽见僧来说，千愁集病颜。
闻君俱下第，使我转思山。
疑欲鑽龟卜，穷应叹雉还。
此怀何处写，月上太虚閒。
惜木诗为卞季深作
徐庸（明代）

徂徕有松新甫柏，坚久根枝同铁石。山川种秀遂生此，不为冰霜改颜色。

凌云落落真伟哉，登用定充梁栋材。工师匠石肯虚负，清庙明堂从是开。

卞家原出簪缨族，扈从南来思卜筑。先公择地得昆陵，始辟田园仍架屋。

广栽树木堂宇前，森列不下数十千。传芳自昔到今日，屈指忽经三百年。

天书一旦来常群，欲作矇瞳通海运。军夫旁午持斧斤，斫伐纷纭宁许靳。

八龄童子名如兰，以首触吏频遮栏。生成念是先世物，哀号那忍多伤残。

贤哉县宰陈斯道，为赋诗章感怀抱。岂惟才量等神童，方寸昭然见仁孝。

我观珠玉旧如新，世上贻谋能几人。好入董狐佳传里，何惭千古播清尘。
杜曲泉赠杜长君太学
于慎行（明代）

十日临流几醉醒，又从杜曲俯清泠。参天翠树全成幄，夹路芳泉半似星。

水色平侵春草绿，山光遥映暮云青。狂游无奈逢豪客，倒尽君家碧玉瓶。
菩萨蛮
闻人武子（宋代）

晴风吹暖枝头雪。露华香沁庭中月。屏上小江南。雨昏天际帆。

翠钗香雾湿。侧鬓云松立。灯背欲眠时。晓莺还又啼。
豫章南浦亭泊舟
范成大（宋代）

闰岁花光晚，霜朝草色荒。
趁墟犹市井，收潦再耕桑。
客路东西懒，江流日夜忙。
长歌情不尽，一酌酹沧浪。
闾丘大夫挽词 其二
邹浩（宋代）

营邱何处是，不复问归期。世事三吴冷，风霜八月悲。

生平虽爵禄，身后只书诗。恩报嗟无及，初心折涕洟。
和陶归园田 其一
李世熊（明代）

自古养志者，遁迹于深山。一往将终焉，岂复知岁年。

有时罹世网，如鱼脱于渊。归来不争里，治此无竞田。

邈然云霞姿，潋滟眉睫间。相逢共谈笑，乃在义农前。

试语宠辱事，寒灰久无烟。紫芝出涧底，元木生岩巅。

心随麋鹿远，迹与鸥鸟闲。我愿从之游，朝夕同悠然。
檥舟当到港作
贺铸（宋代）

为问溪头潮浅深，片帆长挂北归心。
夜风吹雪晓尤怒，午日破云寒复阴。
江淮行役殊未已，京洛朋游安事寻。
何时稳坐饱麤饭，鼓腹东皋农父吟。
卧疾闽越述净名意诗
王胄（隋代）

客行万馀里，眇然沧海上。
五岭常炎郁，百越多山瘴。
兼以劳形神，遂此婴疲恙。
桐雷邈已远，砭石良难访。
抱影私自怜，沾襟独惆怅。
毗城有长者，生平夙所尚。
复藉大因缘，勉以深回向。
心路资调伏，于焉念实相。
水沫本难摩，乾城空有庆。
是生非至理，是我皆虚妄。
求之不可得，谁其受业障。
信矣大医王，兹力诚难量。
春景 闲院绿阴生
刘辰翁（宋代）

花院苔空积，游丝若有情。断无珠履迹，闲见绿阴生。

缥缈朱帘悄，丁东玉漏鸣。隔窗梅子落，绕屋笋竿成。

几日落红雨，数声深处莺。午鸡人睡起，绕水看鱼行。
晋文公
王十朋（宋代）

逆旅栖栖十九年，五蛇夹负遂升天。却惭不及齐威正，卿相由无管仲贤。
草堂夜饯陈两江大尹集杜句
黄佐（明代）

琴瑟几杖柴门幽，独立缥缈之飞楼。青眼高歌望吾子，不减昔时陈太丘。

夜如何其初促膝，岁云莫矣增离忧。百壶且试开怀抱，一躯交态何悠悠。

漂零已是沧浪客，每语见许文章伯。人生交契无老少，酒酣耳热忘头白。

济世宜引英俊人，大贤为政即多闻。邦人思之比父母，世上儿子徒纷纷。

近闻下诏喧都邑，青春复随冠冕入。神倾意豁真佳士，会是排风有毛质。

扬眉结义黄金台，客行岁晚尤相催。牙樯捩柂青楼远，鲸鱼跋浪沧溟开。

君不见犬戎锁甲闻丹极，费心姑息是一役。三城守边却可图，独使至尊忧社稷。

君不见蓬莱宫阙对南山，齐纨鲁缟车班班。高马达官厌酒肉，岂可久坐王侯间。

吾为子起歌都护，白沙翠竹江村暮。杜鹃不来猿狖寒，潜龙无声老蛟怒。

百年世事不胜悲，比屋豪华固难数。文章有神交有道，富贵何如草头露。

衣冠是日朝天子，秦城楼阁烟花里。香飘合殿春风转，蛱蝶飞来黄鹂语。

致君尧舜付公等，各使苍生有环堵。会送夔龙集凤池，万岁千秋奉明主。
抄戊辰十月近稿七首
刘克庄（宋代）

后学鲜能舍瑟作，古人未免假韶鸣。
不劳左辖诵新句，却爱老婆呼旧名。
史馆谁徵段公事，雠家妄作武侯评。
人间安得忘忧物，为窭儒生浇不平。
题节推纳凉轩
王十朋（宋代）

有客游莲幕，开轩更傍莲。披襟风未赋，递啸句先联。

境净凉偏乏，心清暑自蠲。快哉谁与共，广厦集群仙。
句
跨犊者（宋代）

有酒便尝烹笋蕨，无花聊自赏桑麻。
八月十二日夜诚斋望月
杨万里（宋代）

才近中秋月已清，鸦青幕挂一团冰。
忽然觉得今宵月，元不黏天独自行。
菜蒥
陈烓（明代）

园菜何青青，春风蔼生意。茂叶已充庖，灵根复萌肄。

伟哉君子心，于兹识真味。荐之罗绮筵，令人薄珍异。
赞饮光
释守卓（宋代）

千闻巧演眉犹蹙，一见轻拈笑不休。笑里藏锋谁辨的，刹竿倒却有来由。
招宝山 其一
蒋坦（清代）

山川险阻控明州，此地曾烦圣主忧。月黑千樯环粤峤，天青一主见琉球。

酸风岩穴猿啼树，夜气金银蜃作秋。一自中原戎马后，东南云气使人愁。
鲸背吟二十二首 其八 沙门岛
宋无（元代）

积沙成岛浸苍空，古祀龙妃石崦东。亦有游人记曾到，去年今日此门中。
汎舟游宜兴山水将入张公洞柬杭氏兄弟
郑善夫（明代）

寻仙直探山水窟，脱屣何须书画船。远岫高云行落日，平芜大画失炎天。

总闻蒋诩求羊径，未分嵇康服食缘。翠帻平生最浩荡，来游五岳顿能便。
西子妆慢
周之琦（清代）

帆角低垂，船舷侧转，借得横斜风势。画桡容易送轻航，问终朝、乱流何意。

骑危漫拟。称倦客、闲眠偎被。荡吟魂，笑雨云翻覆，浮生如寄。

人间世。行止由天，斗捷非吾事。巧心妍手任营营，但忘机、狎鸥久矣。

乌竿志喜。看綄羽、飘摇北指。劝长年，好去摊钱浪里。
挽陈太传
刘黻（宋代）

由来安澹泊，人叹历官迟。
两邑犹思宰，诸生共哭师。
文名如日在，心事只天知。
未竟经纶业，传家有桂枝。
西林用友人韵
安经德（清代）

胜地从来路不迷，名流蜡屐到今携。翠屏依旧围斜照，景榭堪今剩野溪。

径曲坐花披草软，桥平扶柳度云低。元亭尚把空香觅，醉石淋漓泼墨题。
敬酬芳庭植讲师
李龏（金朝）

一卷新诗写众芳，碧云裹出白云乡。小溪秋水蘋花外，良慰孤吟老夕阳。
成都浣花草堂杜少陵祠 其七
于式枚（清代）

云影琴台暮，溪流剑阁春。变衰余草木，澒洞莽风尘。

涕泪宣光事，江湖稷契身。汉南连灞上，极目正愁人。
鹧鸪天 其二 为其年题九青卷
邹祗谟（清代）

断袖相思未惯经。皇姑河畔指双星。誓如鱼墨浓偏淡，酒到鸦啼醉复醒。

须漫语，且徐听。一声弹做雨淋铃。铜官泼墨如螺翠，更向山头望九霄。
宴湖南董提举致语口号
文天祥（宋代）

西风八月楚江滨，争看星槎会汉津。
露湿红绫旗影旧，云连翠簜辔华新。
东西杜若洲连月，先后瑞芝堂上春。
回首琼林拚一醉，使还总是凤池人。
雨中闻钟
刘敞（宋代）

疏钟不隔雨，迢递入重城。倦客未能寐，归禽初不惊。

霏微通暮色，飒沓隐秋声。帘幕鲜风起，明朝应早晴。
和卞仲祥
仇远（元代）

吾友卞南仲，别我何匆匆。
家有六男儿，乃与不死同。
阿祥更颖出，亹亹有父风。
翰墨既潇洒，文字犹研穷。
西园盖常飞，北海樽屡空。
霜寒濑水浅，蛟龙若为容。
我将归西湖，春风入修筇。
期子梅花下，一酹孤山翁。
游桐君山用萨天锡原韵
金志章（清代）

桐庐江水见底清，桐君山色青绕城。仙人指桐去千载，至今草木犹知名。

我来六月火云赤，为访名山侵晓出。芒鞋竹笠紫蕉衣，潇洒行踪杂樵牧。

松风迎客如有灵，笙竽响答洪涛应。丹崖转处洞门豁，石壁袅袅垂苍藤。

危楼一凭尘怀少，欲把仙书拾瑶草。西飞海鹤不归来，岭上荒祠白云老。
小重山（叔母生日同官载酒用去年词韵）
魏了翁（宋代）

风雨移春醉梦中。忽然吹信息，堕泸戎。青炜风物换朱融。吾归矣，家在月明东。

公等为人忠。年年称母寿，一尊同。恨无佳句可酬公。相期意，滴滴小槽红。
重午溪庐 其一
韩淲（宋代）

不能角黍泛菖蒲，且摄閒心自读书。谁信骚经未终卷，又行山外到溪庐。
被命省狱畿郡有述
王世贞（明代）

春草翩翩使者轩，高从北极俯中原。宁劳绣斧誇三辅，自有金鸡下九阍。

车转普天思禹泣，网开何地屈汤恩。仅知刀笔文无害，敢向清朝借不冤。
送曹郎中南归，时南中用军
李洞（唐代）

桂水净和天，南归似谪仙。系绦轻象笏，买布接蛮船。

海气蒸鼙软，江风激箭偏。罢郎吟乱里，帝远岂知贤。
雪谗诗赠友人
李白（唐代）

嗟予沉迷，猖獗已久。五十知非，古人尝有。立言补过，

庶存不朽。包荒匿瑕，蓄此顽丑。月出致讥，贻愧皓首。

感悟遂晚，事往日迁。白璧何辜，青蝇屡前。群轻折轴，

下沉黄泉。众毛飞骨，上凌青天。萋斐暗成，贝锦粲然。

泥沙聚埃，珠玉不鲜。洪焰烁山，发自纤烟。苍波荡日，

起于微涓。交乱四国，播于八埏。拾尘掇蜂，疑圣猜贤。

哀哉悲夫，谁察予之贞坚。彼妇人之猖狂，

不如鹊之强强。彼妇人之淫昏，不如鹑之奔奔。

坦荡君子，无悦簧言。擢发续罪，罪乃孔多。倾海流恶，

恶无以过。人生实难，逢此织罗。积毁销金，沉忧作歌。

天未丧文，其如余何。妲己灭纣，褒女惑周。天维荡覆，

职此之由。汉祖吕氏，食其在傍。秦皇太后，毐亦淫荒。

螮蝀作昏，遂掩太阳。万乘尚尔，匹夫何伤。辞殚意穷，

心切理直。如或妄谈，昊天是殛。子野善听，离娄至明。

神靡遁响，鬼无逃形。不我遐弃，庶昭忠诚。
赤嵌竹枝词 其八
孙霖（清代）

渐消狙犷渐恬熙，大杰巅头立社师。海宇同文臻雅化，爱听童子诵毛诗。
秋阴出游
陆游（宋代）

遮日云生忽复收，黄鸦鸣唤伴林鸠。
也知雨意逢秋作，未害山翁竟日游。
陌上驿亭双只堠，烟中渔钓两三舟。
归迟不是寻诗料，秣蹇民家偶小留。
入广至赣雪霁天朗聊舒耳目
曾丰（宋代）

数自离家今几程，半风半雨半阴晴。
白云故作关愁色，乌鹊争为报喜声。
来耗得梅偷传送，去途惟柳管将迎。
囊中少带江西雪，见说五羊烟瘴轻。
沧浪歌
佚名（先秦）

沧浪之水清兮，可以濯吾缨；
沧浪之水浊兮，可以濯吾足。
浣溪沙
韦庄（唐代）

清晓妆成寒食天，柳球斜袅间花钿，卷帘直出画堂前¤

指点牡丹初绽朵，日高犹自凭朱阑，含嚬不语恨春残。

欲上秋千四体慵，拟交人送又心忪，画堂帘幕月明风¤

此夜有情谁不极，隔墙梨雪又玲珑，玉容憔悴惹微红。

惆怅梦馀山月斜，孤灯照壁背红纱，小楼高阁谢娘家¤

暗想玉容何所似，一枝春雪冻梅花，满身香雾簇朝霞。

绿树藏莺莺正啼，柳丝斜拂白铜鞮，弄珠江上草萋萋¤

日暮饮归何处客，绣鞍骢马一声嘶，满身兰麝醉如泥。

夜夜相思更漏残，伤心明月凭阑干，想君思我锦衾寒¤

咫尺画堂深似海，忆来惟把旧书看，几时携手入长安。
古意二首 其一
贺兰进明（唐代）

秦庭初指鹿，群盗满山东。忤意皆诛死，所言谁肯忠。

武关犹未启，兵入望夷宫。为祟非泾水，人君道自穷。
美女篇
曹植（两汉）

美女妖且闲，采桑歧路间。
柔条纷冉冉，落叶何翩翩。
攘袖见素纷，皓腕约金环。
头上金爵钗，腰佩翠琅玕。
明珠交玉体，珊瑚间木难。
罗衣何飘飘，轻裾随风还。
顾盼遗光彩，长啸气若兰。
行徒用息驾，休者以忘餐。
借问女安居，乃在城南端。
青楼临大路，高门结重关。
容华耀朝日，谁不希令颜？
媒氏何所营？玉帛不时安。
佳人慕高义，求贤良独难。
众人徒嗷嗷，安知彼所观？
盛年处房室，中夜起长叹。
初食车螯
欧阳修（宋代）

累累盘中蛤，来自海之涯。
坐客初未识，食之先叹嗟。
五代昔乖隔，九州如剖瓜。
东南限淮海，邈不通夷华。
於时北州人，食食陋莫加。
鸡豚为异味，贵贱无等差。
自从圣人出，天下为一家。
南产错交广，西珍富◇巴。
水载每连舳，陆输动盈车。
溪潜细毛发，海怪雄须牙。
岂惟贵公侯，闾巷饱鱼虾。
此蛤今始至，其来何晚邪。
螯蛾闻二名，久见南人夸。
瑞璨壳如玉，斑斓点生花。
含浆不肯吐，得火遽已呀。
共食惟恐後，争先屡成哗。
但喜美无厌，岂思来甚遐。
多◇海上翁，辛苦斲泥沙。
辑陶句送胡仲方东归四首
项安世（宋代）

羁鸟恋旧林，我心固匪石。
君情定何如，政尔不能得。
豫章抗高门，义风都未隔。
及时当勉励，步步寻往迹。
见重我轩皇，事事悉如昔。
仙钱诗
彻鉴堂（明代）

为种蟠桃树，千年一颗生。
是谁来窃去，唯问董双成。
咏史上·萧何
陈普（宋代）

三人断尽楚关梁，一诎雄吞十七王。
高帝功臣总功狗，汉家无爵赏萧张。
颂古九十八首
释印肃（宋代）

无相光中罕遇人，恐参未彻滞疑情。
横推直截何干碍，碾出灵明耀日新。
余北征行囊萧然读老杜万里须十金妻孥未相保之句限韵成十绝聊以破愁耳 其十
邓云霄（明代）

鱼龙暖浪高，桃李春风好。圣人正垂裳，诣阙歌天保。
秦山望海歌
黄达（清代）

祖龙雄心控八极，车辙欲穷神禹迹。驱山直到海东头，千载犹传驰道直。

一卷矗立张溪滨，登临咤叱惊鬼神。阿房已烬陵隧毁，至今山姓犹称秦。

我来正值秋风发，万里沧波坐超忽。扶桑若木望依稀，鳌掷鲸呿纷出没。

古今何事无变迁，几回海水成桑田。高三过五竟安在，惟有寒潮去复还。
题云峰山郑道昭石刻
张纶英（清代）

巍巍云峰山，千仞不可极。猿猱愁攀援，飞鸟苦难越。

壮哉郑将军，振衣造云阙。峭壁恣濡翰，云崖留真迹。

怒涛腕底生，迅雷笔端出。飒飒龙蛇飞，矫矫鸾凤活。

字蕴天地精，墨洒山川泽。妍姿悦仙灵，刚锋惊鬼物。

深淳李程规，坚劲钟张骨。烟霞常呵护，风雨不敢蚀。

千载仰遗型，神采犹奕奕。斯山藉公灵，海内凭研习。

愧我性庸愚，临摹空仿佛。展卷每流连，抗怀长叹息。
雨中宴集栖霞楼感怀
傅汝楫（明代）

他山十日此楼居，感昔怀今梦不虚。
半榻流云愁雁远，一帘飞雨听莺疏。
闲敲词客金声赋，静读仙人玉字书。
身世自惭如枥马，路迷空礼白云车。
登香炉峰顶
白居易（唐代）

迢迢香炉峰，心存耳目想。终年牵物役，今日方一往。

攀萝蹋危石，手足劳俯仰。同游三四人，两人不敢上。

上到峰之顶，目眩神怳怳.高低有万寻，阔狭无数丈。

不穷视听界，焉识宇宙广。江水细如绳，湓城小于掌。

纷吾何屑屑，未能脱尘鞅。归去思自嗟，低头入蚁壤。
论语·攻乎异端章
陈普（宋代）

墨氏似仁杨似义，佛如美色与淫声。
刀圭乌喙甜如蜜，何况专攻欲尽精。
道光壬辰1832春仲周芸皋观察来澎抚恤蒙赐诗文集五种即用襄阳集春游杂兴八首韵赋呈 其六
徐必观（清代）

五马曾临汉水滨，龚黄宦辙旧知津。
高门共识登龙侣，远市都逢买犊人。
桑影扶疏环四境，柝声周匝接三秦。
文翁更有欢心处，义塾弦歌总是春。
伏日村居寄欧阳崇积
李栻（明代）

踏踏歌来世路浮，故乡迢递去还留。青山恋我惟觚颖，白日骄人一杖头。

鸡犬数家浑是旧，池塘半亩不成秋。何时兰玉斋前酒，萝薜初衣傲十洲。
从征古州蛮回途纪驿二十三首 其四 潼安
管讷（明代）

早行今几里，又说次潼安。古驿烟中入，前山雨里看。

江回逢断洑，水落见危滩。浊酒虽非嗜，聊持破晓寒。
夜潮
文天祥（宋代）

雨恶风狞夜色浓，潮头如屋打孤蓬。
漂零行路丹心苦，梦里一声何处鸿。
元日有感呈正纪
郭印（宋代）

情绪长随节物迁，老逢元日更恓然。
春风未省摇心曲，腊雪空留点鬓边。
加我四年终易学，长君一岁尚尘缘。
何当同伏嵌岩下，添取炉中住世铅。
雁儿落兼得胜令
张养浩（元代）

往常时为功名惹是非，如今对山水忘名利；往常时趁鸡声赴山朝，如今近晌午犹然睡。往常时秉笏立丹墀，如今把菊向东离；往常时俯仰承极贵，如今逍遥谒故知；往常时狂痴，险犯着笞杖徒流罪；如今便宜，课会风花雪月题。云来山更佳，云去山如画。山因云晦明，云共山高下。倚仗立云沙，回首见山家，野鹿眠山草，山猿戏野花。云霞，我爱山无价。看时，行踏。云山也爱咱。抖擞了元亮尘，分付了苏卿印；喜西风范蠡舟，任雪满潘安鬓。

乞得自由身，且作太平民；酒吸华峰月，诗吟泺水春。而今，识破东华梦；红裙，休歌南浦云。三十年一梦惊，财与气消磨尽。把当年花月心，都变做了今日山林兴。

山是不能行，那更鬓星星。镜里常嗟叹，人前强打撑。歌声，积渐的无心听；多情，你频来待怎生？自高悬神武冠，身无事心无患。对风花雪月吟，有笔砚琴书伴。

梦境儿也清安，俗势利不相关，由他傀儡棚头闹，且向昆仑顶上看。云山，隔断红尘岸；游观，壶中天地宽。

也不学严子陵七里滩，也不学姜太公磻溪岸，也不学贺知章乞鉴湖，也不学柳子厚游南涧。俺住云水屋三间，风月竹千竿。一任傀儡棚中闹，且向昆仑顶上看。身安，倒大来无忧患；游观，壶中天地宽。
忆京雒木芍药三绝
苏籀（宋代）

熟美酣馨迸佳瑞，晕棱红碧化神工。
根株肇自韩郎染，葩蘤人间一洗空。
散水花
佚名（宋代）

盈枝点缀雪花鲜，环映清流分外妍。
应是东君归骑速，不知坠下玉丝鞭。
抱素子作自适图求题
张翥（元代）

隐者抱幽素，独行穿杳冥。有诗吟木客，无驾勒山灵。

寒涧流沙白，秋云入竹青。携琴向何处，弹与野猿听。
次宋省斋七夕雨
杨公远（宋代）

自笑生来作么为，百无一解太痴愚。
今宵欲觅天孙巧，未审天孙乞我无。
小憩琵琶亭呈环中养正 其二
李彭（宋代）

超超迈俗郭有道，育孤事嫠如古人。莫言壁立贫至骨，鸡黍自是延嘉宾。
赋郭用和所藏古镜
陵希惠（元代）

汉皇蛇剑穿屋飞，伯禹神鼎沦泗涯。鲸翻鳌转总陵谷，此鉴零落何足疑。

团团知是谁家物，偶向耕夫春陇得。苔昏土蚀篆文微，消尽清光质如有。

忆昔清光未泯时，玉台鞶带生光辉。白发几挥豪杰泪，青娥曾照婵娟啼。

汾阳诸孙诚好古，床上书连只环堵。闻之不惜抱衾裯，岂为深闺照媚妩。

愿君试觅负局生，炯然秋月高堂明。一点莫遣飞埃侵，万古不灭如此心。
王伯原千叶海棠
黄镇成（元代）

幽亭背喧郭，嘉植标海棠。秾姿晓露靓，缛艳晴晖光。

三萼布层蕤，一株殊众芳。潇洒坐中人，留连花下觞。

高歌送白日，起舞炫红妆。持以赠佳赏，聊报五云章。
饿鹰
姚燮（清代）

关河飞鸟荒，独翮去愁窘。爪铁卷欲摧，脑箍厉逾紧。

拉云不可餐，势极更难忍。可怜风欺毛，彫落已垂尽。

燕雀谋剩粒，适命保愚蠢。负德频饱飏，汝将冀谁悯？

安有血肉肥，恣汝无餍吻。天心当悟时，贤人略抒愤。
洪水谣
佚名（魏晋）

雨若不止。洪水必起。
九吟诗·翠蛟
吴昌裔（宋代）

苍松翠束寒流，飞下长身白玉虬。
吐出英云千尽雨，须臾霁水痕收。
诗一首
高荷（宋代）

浪头送过皇天荡，夕阳引到乌衣巷。
恶风退作六鷁飞，清秋不成一鹗上。
故人情亲在千里，万金不如一番纸。
望断云边鸿影稀，似听枝间鹊声喜。
噫田操四章章六句寄呈王介甫
王令（宋代）

伐木伐木，无废於勤。
不足柱榱，犹用以薪。
岂弟君子，无易於人。
别建安
陆游（宋代）

楚泽吴山已惯行，武夷从昔但闻名。
北岩小寺长汀驿，且喜游山第一程。
谢陈詹山惠蜡梅
吴芾（宋代）

岁晚相逢眼已明，一枝还复见高情。
幽香不与江梅共，要与夫君鬭独清。
寓兴
冯时行（宋代）

乘轩知有负，啜菽苦无欢。
万事等一梦，寸心当自安。
荆卿甘度易，李愿喜归盘。
默坐发深想，春山犹夜寒。
双头黄芍药二首 其一
刘一止（宋代）

汉宫时世妆，承恩娇姊妹。解道根蒂同，如何两心背。
次新喻分司壁韵兼寄邹济时佥宪
江源（明代）

观风随处驾星车，又是江城三月馀。雨勒石榴红未放，天晴蒙月碧初舒。

案头检阅新刊例，囊里搜寻旧读书。叹我宦涂犹跋涉，山中高兴欲何如。
颂古三十八首
释慧方（宋代）

问佛还云是惠超，和根带子上枝条。
春风浩浩难回避，发起乾坤那一苗。
赠徐三十（一本作酬刘书记见赠第二首）
李山甫（唐代）

春满南宫白日长，夜来新值锦衣郎。朱排六相助神耸，

玉衬一厅侵骨凉。砌竹拂袍争草色，庭花飘艳妒兰香。

从今不羡乘槎客，曾到三星列宿傍。
秋霁
张祜（唐代）

垂老归休意，栖栖陋巷中。暗灯棋子落，残语酒瓶空。

滴幂侵檐露，虚疏入槛风。何妨一蝉嘒，自抱木兰丛。
次韵谢李秘校
敖陶孙（宋代）

大雅熄自郐，续弦久无人。
中间翰墨场，名字俱已堙。
江山亦何助，东海真扬尘。
我笑李夫子，瓶无半合阵。
人书两俱亡，何用语带真。
作诗来起予，欲卜二仲邻。
依然送目鸿，衮衮天机新。
莫欺鬓眉苍，持护应有神。
狗须侯舞阳，羝角相平津。
皇天信平分，万物各得春。
但愿阅世心，孤特凛箭筠。
日者鹤飞书，江汉起隐沦。
三物论乡国，六艺程成均。
秋风入帝闲，错落骓駓驎。
君曾读诏否，却枕方欠伸。
勿惊作诗面，酒缬吹微鳞。
唾手洗衰陋，一返姚姒纯。
稽古不无力，政复昌其身。
它时玉堂梦，与问三生因。
盟我良不难，欲吒孙子亲。
势君以黄耳，附书莫辞频。
再拜赋断间，水石俱磷磷。
蒙恩守东鲁不意流落之馀圣朝升之藩镇感而成诗复用李文举韵
张耒（宋代）

我诗四十心不动，宠辱悠悠付春风。

圣朝湔洗诸老成，顾我衰晚名亦共。鲁人诗书久寂寞，间壁不归书府送。

道衰洙泗忽千载，后来为政谁轻重。平时择守要有补，岂但坐使民供贡。

吾邦邑子有游夏，未肯无言受愚弄。天王有意苏疲俗，何术与纾鞭箠痛。

应须问道东家翁，必也斯民使无讼。
送侯少府词三章 其三 棠阴遗爱
孙承恩（明代）

有屋兮棠溪之滨。侯至止兮兹莅我氏，望棠阴兮戴侯仁。

侯令莅兮弗可留。望棠阴兮我民忧。侯兹陟兮羁上国。

怀我侯兮再歌召伯。
送能协
陆佃（宋代）

禹门千尺晚登龙，稽古从来缓见功。清节蕴珠函柱白，高文浮见吐楼红。

落花正值行时尽，圆月还成别后同。寄字好凭鱼上下，汴渠流水洛新通。
送桂州张田经略迁祠部
吕公弼（宋代）

拂云楼观壮南城，符竹从来选择精。地压坤方诸国重，官迁汉省左曹清。

霜严塞幕论兵略，春满农效劝火耕。王佐才高时望治，归来持橐上蓬瀛。
春风
王安石（宋代）

一马春风北首燕，却疑身得旧山川。
阳浮树外沧江水，尘涨原头野火烟。
日借嫩黄初著柳，雨催新绿稍归田。
回头不见辛夷发，始觉看花是去年。
借出诗
邵雍（宋代）

诗狂书更逸，近岁不胜多。
太半落天下，未还安乐窝。
漫与
曾国藩（清代）

今日今时吾在兹，我兄我弟倘相思。
微官冷似支床石，去国情如失乳儿。
见惯浮云浑欲语，漫成诗句未须奇。
径求名酒一干科，轰醉王城百不知。
张飞庙
史谨（明代）

威名垂万古，勇力冠当时。义释巴东守，身倾帐下儿。

荒祠临涧壑，高树拥旌旗。回首三分国，何人赋黍离。
剡中唐郎中所居
赵湘（宋代）

古柳垂溪水，当门系雪舟。
开樽延白鸟，扫树带清秋。
阁上看华顶，窗中见沃洲。
寻常投刺少，来即是诗流。
题赵翰林画兰
张渥（元代）

白鸥波点研池清，楚畹香风笔底生。记得弁峰春雨后，拨云移种向南荣。
徵招 为袁薇生题随园饯别图，图作展重阳会，为先贞悯公手笔
许嘉仪（清代）

少微化去烟霞在。琴尊几番欢聚。只此好家山，认天涯羁旅。

豪聚酬俊侣。且休论、断肠南浦。寂寂秋容，疏花短柳，满城风雨。

指顾劫灰飞，销魂地，沧桑顿成今古。大树感将军，渺英灵何处。

千秋终自许，任诗骨乱侵尘土。问多少、胜境消沉，有画图留取。
秋夕书事
陆游（宋代）

点点秋灯晚，翻翻宿鸟还。
雨添羁枕睡，书伴小窗闲。
僧阁荒寒外，渔村缥缈间。
画工今代少，谁为写家山？
阖闾城
敖巘（清代）

废址荒堙客再过，东吴霸业竟如何。人烟夜白鱼虾市，碧草春深麋鹿坡。

天外帆樯湖水阔，岸边砂碛戌楼多。谁怜静夜遥闻柝，明月芦花起棹歌。
石庵
释绍昙（宋代）

确硬工夫做十全，宾关深锁绿萝烟。
险崖机峻无人透，几见春山蕨竖拳。
蓦山溪
汪莘（宋代）

金风玉露，洗出乾坤体。乘兴到前村，见一片、清溪无底。竹篱茅舍，鸡犬两三家，寻渔父，问湘灵，拄杖斜阳里。

青春误我，白发今如此。幸自识方壶，有个人、神通游戏。涧边野鹤，岩上忽孤云，倾浊酒，对黄花，又似东篱子。
谒奉承天超公法师作二首
李弥逊（宋代）

赤云叶叶挂林丘，道士黄尘没马头。
隔水净坊人不到，抱崖竹柏暗藏秋。
秋风
宗臣（明代）

秋风吹万里，一夜过扶桑。落叶碎难扫，孤鸿高自翔。

登楼来朔雨，倚剑下胡霜。闻道喻关使，飞书入建章。
猗兰曲
李龏（金朝）

湘花小朵分幽春，封根苔土如蛇鳞。东风晓剥兔豪壳，青瑶斛蛇香吹人。

滋香夜滴金蟾水，绿叶紫茎光韡韡。佩囊荒破赤龙愁，璧月斜沉泣骚鬼。
小儿入城
陆游（宋代）

小儿破帽出求师，老父寒炉夜画诗。
不耐青灯写孤影，聊呼薄酒慰长饥。
我今仅守诗书业，汝勿轻捐少壮时。
但恨北风如许恶，湖桥归路想流澌。
此轩
释智愚（宋代）

一梁对一柱，绰绰自横陈。
谁拟复谁即，温然无故新。
座中走笔送前萧使君
薛逢（唐代）

笙歌惨惨咽离筵，槐柳阴阴五月天。未学苏秦荣佩印，

却思平子赋归田。芙蓉欲绽溪边蕊，杨柳初迷渡口烟。

自笑无成今老大，送君垂泪郭门前。
雨中惜海棠花四首
廖行之（宋代）

费尽胭脂画不妍，春心一缕褪唇嫣。
雨中似是花神意，犹作西为旧蜀天。
松影
刘宰（宋代）

老松偃蹇印晴空，倒影参差澹月中。
夜久无人共清赏，一庭萧瑟走虬龙。
成都运司园亭十首 其三 雪峰楼
杨怡（宋代）

翛翛楼下竹，㶁㶁竹间水。楼高虽不见，清响长在耳。

晨光露西崦，积玉照窗纸。昆阆亦何人，当从跨金鲤。
出塞
曹勋（宋代）

闻道南使归，路从城中去。
岂如车上瓶，犹挂归去路。
引首恐过尽，马疾忽无处。
吞声送百感，南望泪如雨。
旅次春眺
赵汝鐩（宋代）

独倚危栏春意远，本无情绪强登临。
一眉晚拂晴山黛，万缕风摇岸柳金。
久负故园泉石约，恍惊老鬓雪霜侵。
两年双脚数千里，奔走尘埃损道心。
朱买臣庙二首 其一
朱谦之（南北朝）

贫贱难堪俗眼低，区区何事便云泥。会稽乞得无他念，祇为归来诧故妻。
温良吟
邵雍（宋代）

君子温良当责备，小人情伪又须知。
因惊世上机关恶，遂觉壶中日月迟。
一字百题示商君祥 其八十八 闲
李俊民（金朝）

太傅悬车里，仙家避世壶。老妻为纸局，坐隐是功夫。
初至青湘闻安仁帅司为曹成所袭四首
胡寅（宋代）

有道持危国，无人识素书。
屡惊时易失，更觉意难如。
莽莽旌旗暗，纷纷组绶纡。
白云一天地，今日又迁居。
邦衡再送二诗一和为甚酥二和牛尾狸 其二
周必大（宋代）

追迹犹应怨猎徒，截肪何敢恨庖厨。鲙鲈湖上休誇玉，煮豆瓶中未是酥。

伴食偏宜十字饼，先驱正赖一卮糊。却因玉面新名字，肠断元正白兽壶。
渊明画像
顾济（元代）

无钱犹爱菊，有酒即横琴。万石醉不了，一名閒到今。

径松存老节，门柳积秋阴。人画归来像，谁传归去心。
登用法西郭别城友
刘黻（宋代）

久静还思动，离觞江上斟。
文章关世道，科目坏人心。
门掩溪云早，舟横野水深。
清猿水解事，应向故山寻。
送方郎唐卿漕试
刘克庄（宋代）

翁已鞭鸾上九霄，此郎虽小亦清标。
斯文尚有嫡传在，每见能令人意消。
身退吾难论一鹗，才高君必中双雕。
汉廷急士将亲策，想见诸儒避董晁。
题慎郡王黄山三十六峰图 其三十六 莲花
弘历（清代）

簇簇玉井莲，太华匪当对。谁知万里游，却在寸心内。
空屋题（十月十四日夜）
元稹（唐代）

朝从空屋里，骑马入空台。尽日推闲事，还归空屋来。

月明穿暗隙，灯烬落残灰。更想咸阳道，魂车昨夜回。
和刘补阙秋园寓兴六首
雍陶（唐代）

水木夕阴冷，池塘秋意多。庭风吹故叶，阶露净寒莎。

愁燕窥灯语，情人见月过。砧声听已别，虫响复相和。

闭门无事后，此地即山中。但觉鸟声异，不知人境同。

晚花开为雨，残果落因风。独坐还吟酌，诗成酒已空。

自得家林趣，常时在外稀。对僧餐野食，迎客著山衣。

雀斗翻檐散，蝉惊出树飞。功成他日后，何必五湖归。

秋色庭芜上，清朝见露华。疏篁抽晚笋，幽药吐寒芽。

引水新渠净，登台小径斜。人来多爱此，萧爽似仙家。

禁掖朝回后，林园胜赏时。野人来辨药，庭鹤往看棋。

晚日明丹枣，朝霜润紫梨。还因重风景，犹自有秋诗。

圣代少封事，闲居方屏喧。漏寒云外阙，木落月中园。

山鸟宿檐树，水萤流洞门。无人见清景，林下自开尊。
贺闻山先生生旦用韵
陈洪谟（明代）

华堂锦瑟传纤手，檐鹊飞双鹤鸣九。玉壶满泛长生酒，持来再拜为公寿。

颂比冈陵随众口，况添葭莩复年友。噱饮何妨杯似斗，金盘缕切冰丝藕。

君家本是文章薮，棣萼荆花照轩牖。鹍鹏运海力能负，龙马行空声正吼。

遐龄拟出彭乔右，维岳降神生岂偶。商岩霖雨还属某，渭水熊罴兆非后。

我醉放歌日巳酉，浓墨大书愧如帚。哄堂一笑儿童走，黄钟之侧鸣瓦缶，乘兴更欲开馀瓿。
彭城三咏之三歌风台词
贺铸（宋代）

汉祖高风百尺台，千年客土生蒿莱。
何穷人事水东去，如故地蒿山四来。
江淮犹沸鲸鲵血，八十一车枉归辙。
白叟逢迎皆故人，牢酒欢呼惜将别。
崤渑迢遥非我乡，死生此地何能忘。
酒阑鸣筑动云物，青衿儿曹随抑扬。
尔时可无股肱良，端思猛士守四方。
君不闻淮阴就缚何慨慷，解道鸟尽良弓藏。
和刘后村梅花百咏 其七
方蒙仲（宋代）

岁岁年年花状头，瑶珰琼佩瑞光浮。玉螭赏遍三千界，不识珠帘十二楼。
同杨公济赋晚过西村
强至（宋代）

空影倒波面，晚阳留树梢。
人烟青近郭，鸟道暗长郊。
世外空搔首，溪边懒结茅。
沧浪那敢羡，渔父定吾嘲。
九曲池
王琪（宋代）

越调隋家曲，当年亦九成。
哀音已亡国，废诏尚留名。
仪凤终沉影，鸣蛙祇沸声。
凄凉不可问，落日背芜城。
夏城望三山
王时霖（清代）

水田渺渺乱鸦飞，独倚轻舠望翠微。近水绿萝藏客店，傍岩红树护僧扉。

采香往事疏烟冷，泛宅人归旧径非。向晚澄湖烟霭净，三山依约对斜晖。
挽李方叔
郭挺（宋代）

憔悴词林失俊英，已应精爽在蓬瀛。楷模昔日依元礼，贫病他年累长卿。

无复波澜窥大手，空将日月送虚名。当时颍曲为耕地，祇有风滩昼夜声。
过钱文僖公白莲庄
欧阳修（宋代）

城南车马地，行客过徘徊。
野水寒犹入，余花晚自开。
命宾曾授简，开府最多才。
今日西州路，何人更独来。
句 其十四
韩驹（宋代）

雨暗阶前路，苔冶林外家。
至禅者求偈 其二
释怀深（宋代）

玉偈金言一扫休，已灵不重圣何求。无常煞鬼难吞处，祇为渠侬得自由。
晤袁芗亭先生
宗圣垣（清代）

红喜村中认故人，特施一榻且容身。重游祇觉青山旧，久别相看白发新。

似水宦情何况老，生花笔意不关春。快心闻道随园叟，矍铄今年已八旬。
游晓霞峰
李子荣（清代）

不到此山久，今晨岸角巾。还寻路崎曲，休怪客逡巡。

井水祈神活，天香散座频。恒沙无量劫，僧亦后来人。
赠周明府复任
李之世（明代）

周侯挺秀自贵竹，英姿皎皎湛瑶玉。早穷学海障回澜，上陵班马掩张陆。

九苞霅煜含灵文，万里骁腾看逸足。当年射策谒明光，我侯弱冠何昂藏。

金镳玉勒桃花骑，横行帝里晔生光。驰过金马门突入，麒麟殿，鸣珂散。

紫宸扬鞭挥赤电。意气凭陵跨五侯，文采风流至尊羡。

铜章墨绶竹为符，出领专城宰大都。排棼解错利器别，坐理弹琴古所无。

冈城亦是先儒地，衣冠礼乐号名区。比年水旱驱盗贼，况乃榷算太烦荼。

孤城嵲嵲谁安堵，百口嗷嗷思待哺。我侯呕喔若慈母，拔冤起殢同焦枯。

是时封狐当路衢，磨牙吮血恣所娱。薰孤掷鼠自不惜，直探虎穴捋其须。

忠诚可以回日月，子惠宁论遍里闾。三年治行冠南海，卓异循良汉茂宰。

忽讶王乔舄影飞，更留召伯甘棠在。十里壶浆拥道周，万人伏阙竞遮留。

圣主独廑南顾虑，诏从借寇解民忧。进贤之冠紫貂裘，是日承恩出凤楼。

香含玉座烟独满，露浥金茎泫未收。看花上林苑，折柳大江头。

自从折柳度江越，清梦迢迢悬魏阙。凫影晨飞碧海霞，琴声夜傍黄云月。

黄云佳气郁崔嵬，到日襜帷首重回。横波旧识鲸鲵净，夹径依然桃李开。

吏人肃候干旄返，父老重迎竹马来。余也蓬蒿一贱士，剪拂曾蒙伯乐顾。

空衔一寸明月珠，欲报深恩无处所。去年送送出河关，双凫可望不可攀。

今日江凫下江北，扶摇更待凌风翼。南国苍生一解颜，宣室求贤正侧席。

祇恐徵书下九重，虽欲借寇借不得。噫嘻虽欲借寇借不得，为侯歌德铭金石。
濯缨亭
赵处澹（宋代）

两派清溪合，回波到此间。
危峰衡古石，幽洞隔尘寰。
云影高低树，岚光远近山。
先贤遗迹在，盍挽旧风还。
次韵邓正字慎思秋日同文馆九首
晁补之（宋代）

平生邓夫子，文墨晚相依。
台阁佳声在，湖湘爽气归。
诗夸束笋密，发叹耨苗稀。
勤苦千秋事，川明水孕玑。
绝句
黄庭坚（宋代）

富贵功名茧一盆，缲车头绪正纷纷。
肯寻冷淡做生活，定是著书扬子云。
送歙砚与裴唐卿
史伯强（宋代）

平生足迹遍九州，知子笔端回万牛。
歙砚故持赠，夜光非暗投。
兹实旧坑子坑尾，远胜洮州绿鸭头。
清淑之德隐于石，珉中玉表非其俦。
惨淡风漪生，葱茏云气浮。
故人初赠我，千金未为酬。
久磨土灰实砚耻，况拙辞章为砚羞。
奇宝岂可穷士收，定为神夺鬼所偷，
物得其托复何求。所以椟而致，
贱子不敢留。摛藻可以丽春华，
学书亦足森银钩。百氏之学资芟修，
六经之文资校仇。虽然吾不愿子以之属文如曹刘，
吾不愿子以之奏赋如枚邹。愿子提携与之登瀛洲，
献可替否近冕旒。力陈治安活国谋，
以宽吾君宵旰忧。
即事二首 其二
冯山（宋代）

旧病花浮眼，衰容雪到眉。风尘怜客久，筋力恨归迟。

所得真如梦，无厌固巳痴。不知缘尽处，犹有几多时。
徐二公子邀与陆司寇吴司空游东园
王世贞（明代）

六月冰壶生昼凉，侯家池馆胜平阳。
楼头霁色开幹鹊，台上新平似凤凰。
客诧郇公厨味好，人惊卫尉厕衣香。
不烦投辖深相挽，小舫青油系绿杨。
题致政赵刚大卿卧云堂
韩琦（宋代）

一挂朝冠谢世纷，终南高隐邈难群。不容圣治询黄发，径宅幽岩卧白云。

书簏绕床唯我伴，磴泉喧枕乃予闻。此时谁可攀真驭，应有浮邱解挹君。
赋杜子美刘梦得遗事
李复（宋代）

壁间石刻图经在，瀼外祠堂绘像真。
秋去书怀传北客，归时遗曲祠蛮神。
十年口语投荒谪，千里兵戈下峡身。
嗟我南来心迹似，临风把酒寄情亲。
至启休沐之中静专一室病不复饮无以慰怀性且寡合若何为乐但窗閒弄笔信意乱书 其二
李至（宋代）

朱门好景多，全宅在园林。席上攀红艳，阶前蹋绿阴。

牡丹疑国色，孔雀是家禽。珍重主人意，开樽日易沈。
木寂院
叶槐（宋代）

为爱莲塘水石幽，画桥斜日任迟留。
两山云出□□雨，一叶风来断送秋。
滚滚流年愁里度，凄凄明月暗中投。
何时谷口归耕去，种得黄粱饱即休。
因乱奉母蕉林阿字频为省视感而赋诗
释函是（明代）

乱离惭我母，辛苦赖人将。影息秋畦近，钟鸣蕉叶长。

山中一食暇，林外几家忙。因数振嚣俗，超然及上皇。
郊庙歌辞。享太庙乐章。升和
佚名（唐代）

顾惟菲薄，纂历应期。中外同轨，夷狄来思。

乐用崇德，礼以陈词。夕惕若厉，钦奉弘基。
曾涤生师奉命督师江南 其二
赵树吉（清代）

痛哭祁连冢，春芜渍泪痕。长城千里坏，荒郡几家存。

有地徵输急，无功将吏尊。楼船早下濑，旦夕缚孙恩。
说洄溪招退者（在州南江华县）
元结（唐代）

长松亭亭满四山，山间乳窦流清泉。洄溪正在此山里，

乳水松膏常灌田。松膏乳水田肥良，稻苗如蒲米粒长。

糜色如珈玉液酒，酒熟犹闻松节香。溪边老翁年几许，

长男头白孙嫁女。问言只食松田米，无药无方向人语。

浯溪石下多泉源，盛暑大寒冬大温。屠苏宜在水中石，

洄溪一曲自当门。吾今欲作洄溪翁，谁能住我舍西东。

勿惮山深与地僻，罗浮尚有葛仙翁。
经杜工部坟
裴说（唐代）

骚人久不出，安得国风清。拟掘孤坟破，重教大雅生。

皇天高莫问，白酒恨难平。悒怏寒江上，谁人知此情。
楼下柳（天香）
贺铸（宋代）

满马京□，装怀春思，翩然笑度江南。白鹭芳洲，青蟾雕舰，胜游三月初三。舞裙溅水，浴兰佩、绿梁纤纤。归路要同步障，迎风会卷珠帘。

离觞未容半酣。恨乌樯、已张轻帆。秋鬓重来淮上，几换新蟾。楼下会看细柳，正摇落清霜拂画檐。树犹如此，人何以堪。
游宜春北岩
曾由基（宋代）

宦躯真沐漆，放怀北岩去。
行行如蔍境，渐入幽绝处。
湿翠欲沾衣，晴云乱生屦。
滩声时抑扬，岚气互吞吐。
松寒韵笙竽，碣石装钟虚。
朱实嫋碧藤，白羽明翠坞。
提壶忌人醒，市醑邀我沽。
野果枝头寻，水光空中度。
饮少辄颓玉，山灵劳拱护。
起来一凭栏，件伯是佳句。
此景几百年，却待予全付。
吟成石点头，喜极石应语。
何处一鸣鹤，而作赏音和。
仰峰人所仰，隔江不受呼。
正如山中人，九诏不一顾。
传闻唐卫公，挟册曾此寓。
皋夔读何书，瑰誉响千古。
一生拗介甫，政坐读书误。
公乎傥可作，同草遂初赋。
无题
林灵素（宋代）

苏黄不作文章客，童蔡翻为社稷臣。三十年来无定论，不知奸党是何人。
同七兄寄二李
傅察（宋代）

昔我在淇水，二陆皆少年。伯也气轩昂，丹鹤唳青田。

季方文章士，摛华桃李妍。力学乃未已，有如火始然。

相见一倾盖，便诵胶漆坚。笑语玉麈折，登临蜡屐穿。

时时出秀句，洒若沈疴痊。尔来踰十岁，自当冠貂蝉。

胡为茅屋下，寂寞尚草玄。方今明堂构，收拾栋与椽。

安得刷羽翮，吹嘘送上天。此志傥不遂，何用空言传。

不如李翰林，沉醉自称仙。不如陶彭泽，归来谢尘缘。

但解琴中趣，何妨瓮傍眠。富贵草头露，名誉空中烟。

子意竟何如，余心方寂然。愿求真实语，莫作猾头禅。
浣溪沙
黄庭坚（宋代）

新妇滩头眉黛愁。女儿浦口眼波秋。惊鱼错认月沈钩。

青箬笠波无限事，绿蓑衣底一时休。斜风吹雨转船头。
长亭怨慢·雁
朱彝尊（清代）

结多少悲秋俦侣，特地年年，北风吹度。紫塞门孤，金河月冷，恨谁诉？回汀枉渚，也只恋江南住。随意落平沙，巧排作、参差筝柱。
别浦，惯惊移莫定，应怯败荷疏雨。一绳云杪，看字字悬针垂露。渐欹斜、无力低飘，正目送、碧罗天暮。写不了相思，又蘸凉波飞去。
寄外
刘祖满（明代）

桃花灼灼柳依依，书寄王孙归未归。亭院莺啼春又晚，援琴时奏雉南飞。
书叹
陆游（宋代）

多病文园苦滞留，时时浩叹揽貂裘。
纵无夜雨何曾寐，不为秋风也自愁。
今岁顿惊丝鬓改，此生难继锦江游。
欲谈旧事无人共，日落鸦归又倚楼。
点绛唇（二之二）
张纲（宋代）

罗幕重重，画堂迎腊和风转。玳筵高展。知是群仙宴。

银鸭香浮，红袖翻歌扇。金杯劝。深深祝愿。争把蟠桃献。
菊花十二首
史铸（宋代）

一夜新霜著瓦轻，照窗寒菊近人清。
胜收芳蕊浮卮酒，白发年年不负盟。
和王景彝中丞衰病
王珪（宋代）

东风吹画省，衰病若为情。
自惜春将过，相逢老已惊。
夜愁聊把酒，早梦忽闻莺。
犹喜年来事，门前桃李生。
宝鼎见（云岩师书灯夕命赋）
陈允平（宋代）

六鳌初驾，缥缈蓬阆，移来洲岛。还又是、梅飘冰泮，一夜青阳回海表。渐媚景、傍元宵时候，花底余寒料峭。更喜报、三边晏静，人乐清平宇宙。

画鼓簇队行春早。拥烟花、粉黛缭绕。开洞府、桃源路窈。戟外东风吹岸柳。正翠霭、映星桥月榭，十里红莲绽了。庆万家、珠帘半卷，绰约歌裙舞袖。

重锦绣幄围香，阖凤管鸾丝环奏。望非烟非雾，春在壶天易晓。早隐隐、半空星斗。看取收灯后。趁凤书、吹入黄扉，立马金门玉漏。
抛球诗（一作李谨言诗）
佚名（唐代）

侍宴黄昏未肯休，玉阶夜色月如流。

朝来自诧承恩最，笑倩傍人认绣球。
顷与徐美祖汪
周紫芝（宋代）

当年三士各清狂，下马同寻古道场。人在诸峰朝著屐，天教我辈夜分床。

胜游已是成陈迹，晚路何堪更异乡。闻道重来苦相忆，为君日转九回肠。
西宫中夜闻纺声
陈藻（宋代）

半夜俄闻踏纺车，邻人如此解勤家。东奔西走方来憩，惊觉真知何处邪。
海屋添筹寿徐助教
丘浚（明代）

茫茫瀛海浩无津，弱水无力胜纤尘。中有仙山三万八千里，平地拔起凌苍旻。

琼台玉宇金银阙，罡风盘旋舞香雪。琪花不落瑶草芳，天气长如二三月。

朱橘如斗莲如舟，脯苍麟兮驾紫虬。木公金母互来往，天鹿人鸟时嘤呦。

银涛凝碧漫山麓，山麓渠渠列华屋。黄金布地玉为阶，五色云霞长盖覆。

屋中插架皆仙筹，非金非木非琳球。连楹充栋十馀屋，堆积高并昆崙丘。

山中老人若童孺，洗髓伐毛知几度。桑田变海海成田，下得筹来巳无数。

仙境变幻无定居，仙人绵邈不可呼。谁知仙凡了不隔，人中亦有列仙儒。

列仙之儒服仁义，不乘风兮不御气。辟雍环水如道山，衿佩趋庭总仙裔。

考古直溯盘古时，积书多与桃核齐。仁人自尔享遐寿，海屋添筹徒尔为。
依韵和欧阳永叔黄河八韵
梅尧臣（宋代）

少本江南客，今为河曲游。
岁时忧漾溢，日夕见奔流。
啮岸侵民壤，飘槎阁雁洲。
峻门波作箭，古郡铁为牛。
目极高飞鸟，身轻不及舟。
寒冰狐自听，源水使尝求。
密树随湾转，长罾刮浪收。
如何贵沈玉，川兴是诸侯。
酬高吾陈院长宗禹
潘希曾（明代）

岁暮倚高阁，山水兴遐思。翩翩南翔雁，尺书忽见贻。

美人湖东南，为霖方济时。书传阳春曲，三叹音有遗。

顾惭驽骀质，长途浪追随。尚幸托宿契，著鞭敢后期。
寄郑禹功魏虞卿 其三
李彭（宋代）

苦忆苕溪郑广文，足惊豪翰独超群。山南饱看懒行县，笑杀无心出岫云。